Lies vaan peerdsrasse

Dees lies gief 'n alfabetisch euverziech vaan versjèllende peerdsrasse, mèt summier informatie euver eder ras apaart. Ponyrasse, die numeriek de gewoen peerdsrasse euvertrèffe, zien mètgenome.

A
 Abacopeerd. Bekaans oetgestorve verwèlderd peerd oet de Bahama's en de Dominicaanse Rippubliek, aofstammend vaan Iberische peerd.
 Abessijn. Raank gebojde pony/klei peerd oet Ethiopië.
 Achel-Tekepeerd. Zier aajd ras oet Turkmenistan, aofgebeeld op 't waope vaan dat land.
 Aegidienberger. Nui ras (1981), groete pony, gefok in de stoeterij vaan Aegidienberg (Noordrien-Wesfale) oet d'n Ieslander en de Paso Peruano.
 Albanees. Wermbloodpeerd op ponygruutde oet Albanië.
 Altai. Russische bergpony.
 Altér Real. Typisch Iberisch hoegesjaolpeerd oet Portugal.
 American Quarter. Middelgroet peerd oet de VS, väöl bij westernrije gebruuk; mèt 4,6 mieljoen individus 't getalsmaoteg groetste ras op de wereld.
 American Saddlebred. Groeter en minder frequint es de veurege, ouch väöl bij shows gebruuk.
 American Standardbred. Middelgroet wermbloodras, oersprunkelek veur peerdsrenne gefok.
 American walking pony. Relatief nui ras, krusing tösse de Tennessee walking horse en de Welsh pony.
 Amerikaons Cremepeerd. Kaajdbloodpeerd ('t eineg ras oet de VS) mèt typerend cremekleurgen.
 Amerikaons Curlypeerd. 
 Amerikaons miniatuurpeerd. Sjófhuugde maximaol 86,5 cm.
 Amerikaonse shetlander. Groeter en raanker es ziene Sjotse pendant, soms mèt de Hackney gekruus.
 Andalusiër. Typisch Iberisch peerd mèt edel trèkke oet Spaanje, väöl bij 't hoegesjaolrije gebruuk.
 Anglo-Arabeer. Peerd die aofstamme vaan Ingelse volbloodpeerd en Arabere. Bieste boe ouch d'n Arabische componint volbood is, weure Anglo-Arabisch volblood geneump.
 Anglo-Normandiër. Wermbloodpeerd oet Normandië (Fraankriek).
 Appaloosa. Amerikaons ras mèt Spaonse wortele, mèt 'n historie vaan verwèldering en gebruuk door Nez Percé-Indiaone.
 Appaloosa-sportpeerd. Oonderras mèt wermblood gekruus.
 Arabeer. In de regel is dit oonder peerdsfokkers de naom veur Arabische peerd die zjus neet gans zuver (volblood) zien en daorum neet bij haafbloodrasse kinne weure ingedeild.
 Arabisch haafblood. Wermbleujeteg peerd mèt minstens 25% - liever 50% - Arabisch blood; versjèllende rasse.
 Arabisch volblood. Peerd wat zien ganse aofstamming op diere oet 't Arabisch sjiereiland kin trökveure. Weurt gezeen es 't edelste ras wat besteit. Veural ren- en showpeerd.
 Arabo-Fries. Krusing tösse Arabisch volblood en Fries peerd. Liek uterlek op de gewoene Fries, dee jao al wermbleujeteg is.
 Arabo-Haflinger. Krusing tösse Arabeer en Haflinger.
 Ardenner. Kaajdbloodwèrkpeerd oet de Ardenne (inclusief Frans deil).
 Arenberg-Nordkirchener. Typische kinderpony oet 't Munsterland, intösse (zoe good wie) oetgestorve.
 Arravani. Tölt beheersende rijpony oet de Peloponnesos, Griekeland.
 Assateaguepony. Elegant ras mèt ponygruutde vaan 't Amerikaans eiland Assateague (Maryland/Virginia).
 Astrucón ('Asturiaon'). Ponyras oet Asturië, Spaanje.
 Australisch veedrieverspeerd. Relatief klei (ca. 1,50m) ras wat nog veural praktisch weurt gebruuk.
 Australisch wermblood.
 Australische pony. Kinderpeerd vaan roond de 1,20 meter, miestal sjummel.
 Auxois. Zwoer wèrkpeerd oet Fraankriek, ouch es vleispeerd geleef.
 Azteek. Joonk Mexicaons ras.

B
 Bardigiano. Zwoergebojd las- en trèkpeerd oet de noordeleke Appenijne, Italië. Zeldzaam.
 Basjkier. Klei las-, trèk, mèlk- en vleispeerd vaan de steppe.
 Basoetopeerd. Klei peerdsras oet Zuid-Afrika, oontstande bij de Sotho oet peerd vaan de Boere.
 Batakpony. Ponyras vaan Sumatra, veural veur kinder good gesjik.
 Beiers wermblood. Vrij groet en aajd rij- en sportpeerd oet Beiere.
 Belsj wermblood. Vrij joonk middelgroet wermbloodras, vaanaof begin twintegsten iew oet Nederlandse, Duitse en Franse peerd gefok.
 Berberpeerd. Aajd en vrij klein ras, te vergelieke mèt d'n Arabeer.
 Boedjonni. Wermbloodras oet Rusland, oontstande oet Donpeerd en Ingelse volblode.
 Bosniër. Bergpony oet Bosnië-Hercegovina, good es lasdier.
 Boulonnais. Neet al te groet kaajdbloodpeerd oet Picardië, Fraankriek; dèks sjummel.
 Brandenburger wermblood. Zeldzaom, middelgroet peerdsras, es zoedaoneg oontstande in de aw DDR.
 Braobander of Belsj trèkpeerd. Zwoer gebojd, fors kaajdbloodras, veural in 't Pajotteland gefok.
 Bretón. Wermbloodpeerd oet Bretagne, Fraankriek.
 Brumby. Verwèlderd Australisch peerd, klein en good aongepas aon lestege umsten in 't binneland.

C
 Camarguepeerd. Haaf verwèlderde, elegante peerd op ponyhuugde, miestal sjummele, op 't eiland Camargue in Fraankriek.
 Camarillo. Amerikaanse foklijn mèt dominant-witte peerd.
 Campeiro. Klei peerd oet Brazilië, oongeveer op de grens vaan ponygruutde, vaanajds oonder mie bij sjiepers in gebruuk.
 Campolina. Get groeter es de veurege en ouch oet Brazilië; neve de veurege touwpassing ouch rijpeerd.
 Canadees sportpeerd.
 Cleveland Bay. Ras oet Yorkshire, Ingeland, wat op e typ oet de middeliewe trökgeit.
 Clydesdale. Middelgroet tot enorm (>1,90 m.) kaajdbloodpeerd oet Sjotland; trèkpeerd, dèks brouwerspeerd.
 Colorado Ranger. Vrij klein rij- en koetspeerd mèt luipeerdstippe.
 Comtois. Klei kaajdbloodras, e trèkpeerd oet de Franche-Comté, Fraankriek.
 Connemarapony. Groete pony oet Connemara, Wes-Ierland; goje rijpony.
 Criollo. Klein, Iberisch peerdsras oet Argentinië, wat vaan de allerierste in Latiens Amerika ingeveurde peerd aofstamp.

D
 Dalespony. Ponyras oet Noord-Ingeland, vaan beteikenis es lasdier.
 Dartmoorpony. Vrij klei ponyras oet Zuidoos-Ingeland, mèt zienen oersprunk in d'n èlfden iew.
 Davertnickel. Verwèlderd peerd t'r huugde vaan 'ne groete pony in 't Munsterland, Duitsland; oetgestorve.
 Deens wermblood. Springpeerd, nao d'n oorlog in Denemarke gefok oet Zweedse en veural Duitse bieste.
 Delibos. Wermbleujeteg rijpeerd oet Azerbaidzjan.
 Dölepeerd. Klein aajd ras oet Noorwege.
 Donpeerd. Aajd peerdsras oet Rusland (de Donvallei), traditioneel geassocieerd mèt de Donkozakke.
 Duitse Classic. Kleinen, elegante pony oet Duitsland, aofstammend vaan de Shetlander.
 Dülmener. Awwerwèts aondoenden Duitse pony.

E
 Emscherbrücher. Oetgestorve verwèlderd ponyras oet 't huieg Roergebeed, Duitsland.
 Estisch peerd. Allewijl vrij zeldzaom broen of zwart elegant ponypeerd oet Esland.
 Exmoorpony. Middelgroet ponyras oet Zuidwes-Ingeland.

F
 Faeröerpony. Vrij kleine pony vaan de Faeröer, verwant aon d'n Ieslander en 't fjordepeerd.
 Falabella. Kleinste peerdsras op de wereld, oet Argentinië, um ziene raanke bouw neet tot de pony's gerekend.
 Fellpony. Aajd ponyras oet 't Ingels Lake District.
 Fin. Klein tot middelgroet allroundpeerd oet Finland.
 Fjordepeerd. Klei peerd of groete pony oet 't kösgebeed vaan Noorwege, vaanajds las- en trèkpeerd, noe veural veur amateurruters.
 Frederiksborger. Elegant barokpeerd oet Denemarke, zier euverwegend voeze mèt karakteristieke aofteikening.
 Freiberger. Rijpeerd oet de Zwitserse Jura, bekind door zienen inzat in 't Zwitsers leger.
 Fries. Aajd wermbleujeteg wèrkpeerdras, ouch väöl in shows en films gebruuk; gemeinelek zwart, aander kleure zien oongewuns.
 Furioso-Northstar. Hongaars wermbloodras, rijpeerd, oersprunkelek veur de cavalerie gefok.

G
 Galicenopony. Middelgroet tot groet ponyras oet Mexico mèt wortele in Galicië (Spaanje).
 Gelderlander. Wermbleujeteg koetspeerd, in 't verleie ouch wel es wèrkpeerd gebruuk. Mèt de Groninger de basis veur 't Nederlands wermblood.
 Giarapeerd. Ponyras vaan Sardinië, Italië, gebruuk es laspony en ouch wel es rijpony.
 Gidran. Klein tot middelgroet trèk- en rijpeerd oet Hongarije.
 Gotlandpony. Middelgroet elegant ponyras oet Gotland, Zwede.
 Groninger. Zwoer meh wermbleujeteg peerd oet Groninge, Nederland, bekaans compleet opgegaange in 't Nederlands wermblood en daorum noe sjeers.
 Guoxia. Minipony (oongeveer 'ne meter groet) oet Zuidwes-China, pas in de jaore 1980 oontdèk.

H
 Hack. Bepaold typ renpeerd, bekaans volbleujeteg (zoegeneumden heitblood).
 Hackney. Ingels koetspeerd.
 Haflinger. Groet ponyras oet Zuid-Tirol, Italië, ingezat in alle gebeie meh allewijl in 't bezunder es rijdier veur amateurs.
 Hannoveraon. Algemein verbreid wermbloodras oet Nedersakse, Duitsland, bekind sinds de vieftienden iew en väöl in de spring- en dressuursport gebruuk.
 Heckpeerd. Wie 't konikpeerd 'n reconstructie vaan d'n tarpan, gefok oet mere vaan koniks en aander ponyrasse en Przewalskihingste.
 Hessisch wermblood. Wermbloodras oet Hesse, vaanaof de negentienden iew gefok meh sinds 2009 opgegeve; de peerd zien toen compleet in 't fokverband vaan de Hannoveraone opgenome.
 Highlandpony. Groet ponyras oet Sjotland.
 Hispano-Arabeer. Edel ras gemaak oet Arabere en Iberische peerd.
 Hokkaidopony. Middelgroet ponyras vaan Hokkaido, Japan.
 Holsteiner. Aajd peerderas oet Sleeswiek-Holstein, Duitsland, in de loup vaan de iewe zoe veredeld tot 't noe veural e sportpeerd is.
 Hrvatski Posavac. Kaajdbloodras, trèkpeerd oet Kroatië.
 Hutsul. Ponyras oet de oosteleke Karpate (Oekraïne en Roemenië), in verband gebrach mèt 't volk vaan de Huzule (Oekraïens praotende naozaote vaan Tatare en Kozakke).

I
 Iers sportpeerd. Middelgroet sportpeerd oet Ierland, oontstande oet krusing vaan Ingelse volblode mèt de volgende.
 Iers trèkpeerd. Rij- en trèkpeerd vaan variërende huugde, dinkelek oontstande oet Connemera's, Spaonse peerd en Aajd-Ingelse wermblode.
 Ieslander. Vrij groet ponyras (dèks neet zoe geneump), typisch rijpeerd, tölter en tèlgenger.
 Ingelse volblood. Sinds (in eder geval) begin achtienden iew gefok sportpeerd (veural rensport), oet (drei) Oosterse hingste en inheimse mere.
 Iomoed. Klei ras oet Turkmenistan.
 Italiaons kaajdblood. Klei, zeldzaom kaajdbloodpeerd oet Noord-Italië, in 't bezunder de Veneto.

J
 Javapony. Middelgroete, raanke pony vaan Java, Indonesië, mèt Mongoolse wortele.
 Jutlander. Klein tot middelgroet Deens kaajdbloodras, leechte voeze, veur landwerk en es vleispeerd gehawwe.

K
 Kabardijn. Vrij klein meh elegant ras oet de noordeleke Kaukasus, geheld en bezunder good gesjik veur langenaofstandsrije (reize te peerd).
 Karabagh. Ouch e vrij klei Kaukasisch ras, miestens voeze.
 Karabair. Relatief klei rijpeerd oet Oezbekistan.
 Kartuizer. Oonderras vaan 't Andalusisch peerd, veural veur 't hoegesjaolrije.
 Kaspisch peerd. Ras mèt de huugde vaan maximaol 'ne middelgroete pony meh de bouw vaan e gewoen peerd.
 Kathiawari. Edel ras vaan 't eiland Kathiawar, India, mèt de huugde vaan 'ne groete pony en de bouw vaan 'nen Arabeer.
 Kazach. Klein, archaïsch steppepeerd oet Kazachstan, wie zien verwante veur rije, mèlk en vleis gebruuk.
 Kentucky Mountain Saddle Horse. Klei gengepeerd (e typisch rijpeerd dus) oet de Apalache.
 Kinskypeerd. Verdwijnend middelgroet wermbloodras oet Tsjechië, dèks in isabelkleur.
 Kladruber. Middelgroet barokpeerd oet Tsjechië, vergeliekbaar mèt de lippizaner; allein sjummele en zwarte peerd.
 Knabstrupper. Vrij klein Deens dressuur- en hoegesjaolpeerd, väölal mèt luipeerdvlekke.
 Koesjoem. Relatief nui Kazachstaons springpeerd.
 Konik. Pools ponyras mèt tarpanblood. Dèks verwèlderd in natuurgebeed losgelaote, beveurbeeld in de uterweerde vaan de Maos en in Ingedaal.

L
 Landais. Middelgroet tot groet ponyras oet de aw Landes-provincie in Gascogne, Fraankriek, gebruuk es sportpeerd.
 Lehmkuhlener. Middelgroet ponyras oet Sleeswiek-Holstein, Duitsland.
 Lets kaajdblood. Bekaans verdwene, middelgroet trèk- en wèrkpeerd oet Letland en aander Baltische len.
 Lets wermblood. Nao d'n oorlog oontstande door krusing vaan inheimse kaajdblode mèt Frieze, Hannoveraone, Holsteiners en Oldenburgers.
 Leutstettener. Zeldzaom middelgroet peerd oersprunkelek oet Sárvár, Hongarije.
 Lewitzer. Vrij groete pony oet Mecklenburg-Vorpommern, Duitsland.
 Lippizaner. Edel peerdsras, in groete mierderheid sjummels, oersprunkelek oet Lipica (Slovenië), veural bekind vaan de Spaonse Rijsjaol in Wene.
 Litouws kaajdblood. Relatief klein kaajdbloodpeerd oet Litouwe, gebruuk es trèk-, wèrk- en vleispeerd.
 Lokai. Steppepeerd oet Tadzjikistan.
 Lusitano. Barokpeerd oet Portugal, veural veur dressuur- en hoegesjaolrije gebruuk.

M

 Mangalarga Marchador. Oersprunkelek sjieperspeerd oet Minas Gerais, Braziel, soms op ponyhuugde, allewijl ouch rij- en showpeerd.
 Mangalarga Paulista. Peerd oet São Paulo, oontstande oet krusinge vaan 't veureg ras mèt versjèllende Britse en Amerikaonse rasse.
 Maremmano. Middelgroet sjieperspeerd oet Maremma, Toscane, Italië, ummer broen.
 Marwari. Zeldzaom, klein tot middelgroet rijpeerd oet de striek Marwar in India, bekind um de gekrölde oere.
 Mecklemburger. Sjaars Duits wermbloodrijpeerd.
 Menorkijn. Middelgroet zwart peerd vaan 't eiland Menorca, Spaanje, veural es folkloristisch showpeerd.
 Mérens. Klei peerd, veural rijpeerd, oet Zuid-Fraankriek, mesjiens al zier aajd.
 Messarapeerd. Rij- en transportpeerd op ponyhuugde vaan Kreta, Griekeland.
 Minishetlander. Fokriechting vaan de Shetlander die maximaol 87 cm haolt, oersprunkelek oet Ingeland, eventueel es rijpeerd veur klein kinder te gebruke.
 Misaki. Verwèlderd ponyras vaan 't eiland Kyushu, Japan.
 Missouri Foxtrotter. Klein tot middelgroet peerdsras, oersprunkelek oet de staote Missouri en Arkansas, bekind um zie groet aontal geng.
 Miyakopony. Groet ponyras vaan 't eiland Miyako, Japan.
 Mongools peerd. Peerd oet Mongolië op ponyhuugde, rij- en lasdier, good gesjik veur extreem umsten.
 Morab. Krusing tösse de Morgan en d'n Arabeer, in de VS gefok veur elegenate meh toch sterke trèk- en showpeerd te make.
 Morgan. Klein Amerikaans rijpeerd.
 Murgese. Rijpeerd oet Apulië, Italië mèt zoewel werm- es kaajdbloodkinmerke.
 Mustang. Verwèlderd peerd mèt Spaons blood op de prairies in de VS. Dèks obbenuits getemp es dat nujeg is.

N
 Nangchenpeerd. Klei ras oet Tibet, China, pas in 1994 bij Westerlinge bekind geraak.
 Narragansett Pacer. Renpeerd oet Rhode Island, VS, ind negentienden iew oetgestorve.
 Namibpeerd. Sjaars, verwèlderd peerdsras wat oonder meujeleke umsten in de Namibweuste, Namibië leef.
 Napolitaon. Verdwene zwart gevechs- en hoegesjaolpeerd oet Napels, Italië, nao 1800 opgelos in Franse populaties.
 Nederlands wermblood (KWPN). Vrij nui ras, nao d'n Twiede Wereldoorlog oet de Gelderlander en de Groninger gefok. Zier geleef es spring- en dressuurpeerd.
 New Forestpony. Groet rijponyras oet Zuid-Ingeland.
 Nomapony. Ponyras vaan 't eiland Skikoku; kleinste ponyras oet Japan.
 Nonius. Klein of middelgroet wermbloodpeerd, ajdste wermbloodras vaan Hongarije.
 Nooitgedachtpony. Zeldzaom ras oet Zuid-Afrika, aofstammeling vaan de Basutopony.
 Noordzweeds kaajdblood. Klein tot middelgroet zwoer gebojd koets- en wèrkpeerd, gebruuk in de bosbouw um buim te sleipe.
 Nordlandspeerd of Lyngenpeerd. Vrij groete pony oet noordelek Noorwege.
 Norfolk Trotter. Oetgestorve Ingels koetspeerd.
 Noriker. Middelgroet, kaajdbleujeteg rij- en trèkpeerd oet Oosteriek.

O
 Oekraïner. Middelgroet wermbloodpeerd oet de Oekraïne. 
 Ölandpeerd. Klein (tot 105 cm) oetgestorve ponyras vaan 't eiland Öland, Zwede.
 Oldenburger. Vrij groet wermbloodpeerd oet Oosfriesland, Duitsland; sport- en koetspeerd.
 Oosfries of Alt-Oldenburger. Aon 't veureg ras verwante wermbloodrasse, miestal veur ei ras aongezeen.
 Oosterieks wermblood. Middelgroet of groet sportpeerd, wat op 'n awwer inheims ras trökgeit.
 Orlovdraver. Peerd oet Zuidwes-Rusland, gefok veur d'n drafsport.

P
 Panjepeerd. Wèrkpeerd op ponyhuugde oet Oos-Europa.
 Paso Fino. Klein gengepeerd, soms op ponyhuugde, oet Colombia en 't Caribisch gebeed; nao häöm is 'ne bezundere gaank geneump.
 Paso Peruano. Klei peerdsras oet Peru, allewijl gere gebruuk es vrijetiedspeerd.
 Peneiapony. Middelgroete pony, veural las- en wèrkpeerd, oet Eleia, Griekeland.
 Percheron. Klein tot hendeg groet kaajdbloodpeerd oet La Perche in westelek Normandië, Fraankriek, miestal sjummel; wèrkpeerd, trèkpeerd en vleispeerd.
 Pfalzardenner. Kaajdbloodwèrkpeerd oet de Palts, Duitsland, gefok oet versjèllende Belzje, Franse en Duitse rasse.
 Pindospony. Middelgroete bergpony oet de Pindos in Griekeland.
 Pinto of Paint Horse. Vrij klei peerd mèt kinmerkend vlekkepetroen, oet de VS.
 Poitevin. Kaajdbloodras oet de Poitou, Fraankriek, gemeinelek vaal, veur de fok vaan moelezele.
 Polo Argentino. Klei peerdsras oet Argentinië, werelwied veur 't speule vaan polo gebruuk.
 Pony of the Americas. Middelgroet of groet Amerikaons ponyras mèt luipeerdsvlekke.
 Pottok. Middelgroet of groet, aajd ponyras oet Baskeland.
 Przewalskipeerd. Lèste othentiek wèld peerd, sterk bedreig. Apaarte oondersoort (Equus ferus przewalskii).
 Pura Raza Española. Iberisch raspeerd, sinds 1912 streng gefok oet d'n Andalusiër; rijpeerd; dèks sjummele.

Q
 Quarab. Amerikaons peerd gefok oet d'n American Quarter, d'n Arabeer en de pinto.
 Quarterpony. Variant vaan d'n American Quarter op ponyhuugde.
 Quba. Klein peerd oet Azerbaidzjan.

R
 Racking Horse. Klein tot middelgroet gaangepeerd oet de VS, pas sinds de jaore 1970 es ras gefok.
 Rijnlands kaajdblood. Middelgroet wèrk- en trèkpeerd oet 't Rijnland, Duitsland.
 Rijnlands wermblood. Veredeling vaan 't veureg ras.
 Riwochepeerd. In 1995 oontdèk ponyras oet Tibet, China; vaal en dèks mèt primitief petroene.
 Rocky Mountainspeerd. Joonk, klein tot middelgroet gaangepeerdsras, miestal broen, gebruuk veur vrijetiedsrije; neet oet de Rocky Mountains meh oet de Appalache.
 Rottaler. Middelgroet wermbloodpeerd oet 't Rottal in Noord-Beiere, Duitsland.
 Russische kaajdblood. Relatief klei kaajdbloodwèrk- en slachpeerd wat op d'n Ardenner liekent meh oet Rusland kump.
 Russischen draver. Middelgroet, sinds midde twintegsten iew in Rusland veur d'n drafsport gefok peerd.

S
 Sable Islandpony. Zeldzaom, relatief groet ponyras vaan Sable Island, Canada.
 Saksisch-Turings kaajdblood. Zeldzaom, meh aajd wèrkpeerdsras oet Oos-Duitsland.
 Saksisch-Turings zwoer wermblood. Middelgroet (wage-)trèkpeerd oet 'tzelfde gebeed.
 Salerner. Middelgroet, edel cavaleriepeerd oet Salerno, Italië.
 Sardijn. Wermbloodras vaan Sardinië, Italië mèt sterke uterleke trèkke vaan 'nen Arabeer; miestal broen of voes.
 Scandinavische kaajdblooddraver. Liechgebojd, klei kaajdbloodras oet Noorwege, inderdaod gebruuk veur d'n drafsport.
 Selle français. Wermbloodpeerd oet Noord-Fraankriek, neet zelde springpeerd.
 Senner. Middelgroet wermbleujeteg rijpeerd oet de Senne, Noordrijn-Wesfale, Duitsland.
 Shagya-Arabeer. Middelgroet peerdsras mèt hiel väöl Arabisch blood, gefok in veurmaoleg Oosteriek-Hongarije.
 Shetlander. Klei ponyras (sjófhuugde um eine meter) vaan de Shetland-eilen, Sjotland. Laspeerd, rijpeerd veur kinder of haafverwèlderde grazer in natuurgebeed.
 Shirepeerd. Hendeg groet en zwoer gebojd kaajdbloodras (gemiddeld 178 cm, soms tot mier es 2 meter; tot good 1200 kg) oet Ingeland; wèrk- en trèkpeerd, in 't bezunder brouwerspeerd.
 Skyrospony. Kleinste pony vaan Griekeland, vaan 't eiland Skyros; veural lasdier.
 Sleeswieks kaajdblood. Klein tot middelgroet wèrk, trèk- en rijpeerd oet Sleeswiek-Holstein, Duitsland.
 Slowaaks wermblood. Groet sportpeerd oet Slowakije, miestal broen of appelesjummel.
 Soembapony en Soembawapony. Twie praktisch identieke middelgroete ponyrasse vaan de Indonesische eilen Soemba en Soembawa.
 Somalische pony.
 Sorraia. Verwèlderd peerdsras oet Portugal, pas sinds 1920 boete de directe umgeving bekind; oetgesproke primitief uterlek: ponyhuugde en wèldkleur mèt zebrastriepe.
 Suffolk Pinch. Middelgroet kaajdbleujeteg wèrk en trèkpeerd oet Suffolk, Ingeland.

T
 Tarpan. Oersprunkelek wèld peerd (Equus ferus ferus), oetgestorve sinds 1909; dinkelek bij benaodering 't oerpeerd boe alle taam rasse vaan aofstamme.
 Tennessee Walking Horse. Middelgroet rij- en showpeerd oet Tennessee, VS.
 Tersker. Elegant ras oet Rusland mèt oosters uterlek; toernoojpeerd; miestal sjummel.
 Timorpony. Vrij klei ponyras vaan 't eiland Timor, Indonesië.
 Tinker. Trèk- en rijpeerd vaan ponyhuugde tot vrij groet, oersprunkelek ketellapperspeerd oet Groet-Brittannië en Ierland, noe populair op 't continent.
 Tokarapony. Relatief kleine pony vaan 't eiland Kyushu, Japan.
 Tori. Middelgroet tot groet peerd oet Esland, tösse kaajdblood en wermblood in (e mier wermbleujeteg typ weurt es sportpeerd gebruuk).
 Trait du Nord. Middelgroet kaajdbleujeteg wèrkpeerd oet Noord-Fraankriek, gefok oet Nederlandse en Belzje rasse.
 Trakehner. Edel Duits wermbloodpeerd, good veur peerdssport, oersprunkelek oet Trakehnen (veurmaoleg Oos-Pruses).
 Trotteur Français. Drafpeerd, veredelden Anglo-Normandiër.

V
 Vjatka. Trèk- en rijpeerd op ponyhuugde oet Midde-Rusland, good tege kaw gesjik.
 Vlaamperd. Vrij klei wermbloodras oet Zuid-Afrika, gefok oet Friese peerd.
 Vladimir-trèkpeerd. Middelgroet tot groet Russisch kaajdbloodras.

W
 Waler. Zeldzaom middelgroet reispeerd oet New South Wales, Australië.
 Walkaloosa. Amerikaans gaangepeerd gefok oet d'n Appaloosa.
 Welsh pony. Populair ponyras oet Wales, gefok in secties vaan middelgroet tot zier groet (eigelek bove de ponygrens); rij- en trèkpeerd.
 Wesfaals peerd. Vrij groet wermbloodras oet Noordrijn-Wesfale, Duitsland, zoewel veur peerdssport es veur vrijetiedsrije.
 Wielkopolski. Belaankriek middelgroet wermbloodras oet Pole.
 Württembergs wermblood. Vrij groet (veural) sportpeerd oet Baden-Württemberg, Duitsland.

Y
 Yonagunipony. Relatief klein en hendeg zeldzaom ponyras vaan 't eilendsje Yonaguni, Japan.

Z
 Žemaitukas. Middelgroet ponyras oet Litouwe, vaanajds wèrkpeerd.
 Ziews trèkpeerd of Nederlands trèkpeerd. Kaajdbloodras wat liekent op de Braobander (gemeinelek get kleinder), bezunder bekind vaan 't rinksteke.
 Zwartewoudspeerd. Relatief klei kaajdbloodpeerd, vaanajds gebruuk in de bosbouw.
 Zweeds wermblood. Vrij groet peerdsras (vaanajds cavaleriepeerd), miestal broen of voes, gefok oet versjèllende Europese wermbloodrasse.
 Zweibrücker wermblood. Vrij groet wermbloodras oet Rijnland-Palts, Duitsland.
 Zwitsers wermblood. Ouch e vrij groet sportpeerd, nao d'n oorlog oet d'n awwere Einsiedler gefok.

Peerdsrasse
Categorie:Paerd (saort)
*